એમેટ ફોકસ કહે છે કે, ‘Criticism is an indirect form of self boasting’. આમેય સાચું તો મિત્રો જ કહે. વિશેષણોનાં વન ખડકીને વખાણ કરે એનાથી ચેતો અને નકારાત્મકતાનો નેહડો લઈ ફરતા હોય એનાથી વધુ ચેતો. કેટલાક લોકો હંમેશાં ‘બી’ સાઇડથી જ વિચારવાનું શરૂ કરે છે. ભોજન ગમે તેટલું ઉત્તમ હોય, પણ દાળમાં મીઠું ઓછું હતું એ તરફ જ એની જીભ અને જીવ જાય છે. તટસ્થ ટીકાકારથી સ્વસ્થ સમાજનું નિર્માણ થઈ શકે છે. દ્રોણાચાર્યએ પ્રારંભમાં અર્જુનની ટીકા કરી ન હોત તો એ મહાન બાણાવળી ન બની શક્યો હોત.